
Šeimas, auginančias vaikus su negalia, kviečia sekti naujienas: netrukus bus galima siųsti anketas delfinų terapijai gauti
Lietuviškas prekybos tinklas „Maxima“ primena, kad šią savaitę – iki rugpjūčio 31 dienos, pirkėjai, pirkdami valgomuosius ledus „Klasika“ porcijomis, vis dar gali prisidėti prie kilnios iniciatyvos „Tau ledai, o jiems delfinų pagalba“. Visai netrukus startuos ir registracija, kada šeimos galės siųsti anketas – „Maxima“ kviečia sekti naujienas ir pasiruošti reikiamus dokumentus. 
Jau šį rudenį dar 15 mažas pajamas gaunančių šeimų, auginančių vaikus su negalia ir (ar) turinčių individualių poreikių pasieks įspūdžių kupina ir nepamirštama dovana – delfinų terapijos programa Lietuvos jūrų muziejaus Delfinų terapijos centre. 
„Atvykstančių šeimų lauks delfinų asistuojama terapija bei individualiems vaiko poreikiams pritaikyti specialistų užsiėmimai, orientuoti į sensorinę integraciją, judesį, meną bei socialinių įgūdžių lavinimą. Moksliniai tyrimai rodo, kad ryšys su gyvūnu gali tapti svarbiu motyvaciniu ir emocinį įsitraukimą skatinančiu veiksniu, padedančiu vaikui lengviau įsitraukti į sąveiką, patirti teigiamų emocijų ir kurti pasitikėjimu grįstą santykį. Delfinų asistuojama terapija taip pat siejama su teigiamais pokyčiais bendravimo, socialinio įsitraukimo, dėmesio ir emocinės būsenos srityse“, – dalijasi Lietuvos jūrų muziejaus direktorė Olga Žalienė.
Siųsti dalyvių anketas ir juos lydinčius dokumentus šeimos kviečiamos rugsėjo 7–12 d. (imtinai). Daugiau apie atrankos kriterijus ir reikiamus pateikti dokumentus galima sužinoti čia. Po atrankų vertinimo posėdžio apie gautą nemokamą delfinų terapijos programą iki spalio 16 d. bus informuojami tik atrinkti dalyviai.
Šiųmetė naujiena – papildoma parama
Kartu O. Žalienė dėkoja, kad ilgametė iniciatyva buria bendruomenę ir dovanoja pagalbą šeimoms, kurioms jos reikia labiausiai. Jau devintus metus iš eilės iniciatyva „Tau ledai, o jiems delfinų pagalba“ rūpinasi bei ją globoja AB „Premia KPC“ ir lietuviškas prekybos tinklas „Maxima“.
„Šios prasmingos iniciatyvos nebūtų be mūsų pirkėjų. Esame jiems be galo dėkingi, kad įsigydami ledus „Klasika“ porcijomis visose „Maximos“ parduotuvėse, suteikia reikalingą pagalbą vaikams su individualiaisiais poreikiais“, – sako  AB „Premia KPC“ generalinis direktorius Alvydas Malakauskas. 
Šiemet AB „Premia KPC“ iniciatyvai „Tau ledai, o jiems delfinų pagalba“ pristatė specialiai sukurtą skonį – vanilinius-mėlyninius ledus – ir jiems pritaikytą pakuotę, kurią žymėjo animuotas delfinas. 
„Už kiekvieną įsigytą šių ledų pakuotę parduotuvėse „Maxima“, šiemet skiriame papildomą 1 euro cento paramą į socialinės iniciatyvos „Tau ledai, o jiems delfinų pagalba“ fondą. Šio papildomo veiksmo ėmėmės pastebėję tendenciją, kad kasmet pagalbos prireikia vis daugiau šeimų ir jų vaikų. Neabejojame, kad ji bus itin naudinga ir šiųmetiniams dalyviams. Artėjant registracijos laikotarpiui, norisi dar kartą priminti ir pakviesti šeimas, auginančias vaikučius su individualiais poreikiais ir (ar) negalia bei susiduriančias su finansiniais sunkumais, aktyviai ruoštis anketų siuntimo laikotarpiui, parengti reikiamus dokumentus“, – teigia A. Malakauskas.
Jam antrina ir „Maximos“ ryšių su žiniasklaida vadovė Ernesta Vareikytė atkreipdama dėmesį, kad paraiškų teikimo laikotarpis jau visai šalia. Ji priduria, kad kasmet vertinant anketas, norint geriau suprasti vaiko ligos padėtį ar šeimos situaciją, praverčia ne tik būtiniausi dokumentai, bet ir savanoriškas dalyvių pasidalijimas. 
„Anketas siunčiantiems dalyviams jau įprasta be visų būtiniausių dokumentų pateikti savanorišką trumpą aprašymą apie tai, kodėl jos norėtų sudalyvauti delfinų terapijos programoje. Neretai sulaukiame ir vaikų piešinių ar šeimų pasidalijimų, jei programoje joms jau yra tekę dalyvauti. Atsižvelgiame į visą šeimos kontekstą, vertiname jų galimybes atvykti iki Delfinų terapijos centro. Šiems panašiems atvejams partneriai būtent ir įsteigė šiemet papildomą paramą, kuri bus paskirstyta tiems, kam jos labiausiai reikia. 
 Kartu norisi dar kartą padėkoti visiems pirkėjams, kurie kasmet aktyviai ne tik renkasi socialinėje iniciatyvoje dalyvaujančius valgomuosius ledus, bet ir skleidžią žodį apie „Tau ledai, o jiems delfinų pagalba“ tiems, kam ši dovana gali būti aktuali“, – sako „Maximos“ atstovė.

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 

